Niané a ngá mana dɔ kɔ́bɔ,
éde a ngá tsíni ósú ná aa ke á Yerusalen.
Éde a ngá bɔ ná,
niané a ngá kwíñ bebeñ á Betfagé ya Betania,
á nkoó bá lwée ná Alíba,
ané a ngá lóm beyága bé beáñ béye béyága beñ,
a dzóo ná:
“Keŋán é dzeá é ne ósú ó vá dí,
niané mína ye ñíi été,
mína ye koan ya mwann edzakás a tsini,
éñí mot enziŋ ăá bé tára tɔbɔ áyóp;
tsiigán ñí,
míní sɔ́ fe ya ñí.
Ngé mot enziŋ a síli mína ná:
‘Amú dzé mína tsii ñí?’
Dzógán ná:
‘Amú ná Ntí aa kómo ñí.’ ”
Niané beyága béte bé ngá ke,
éde bé ngá koan ya amvála a ngá dzó bɔ́.
Éyɔŋ bé ngá tsii dɔ,
ané é bot bé mbé ya ñí bé ngá síli bɔ́ ná:
“Amú dzé mína tsii mwann edzakás te?”
Éde bá bé ngá yalan ná:
“Amú ná Ntí aa kómo ñí.”
Ané bé ngá nzu ya ñí ébe Yesus;
éde bé ngá mana teñ mwann edzakás te bitóp á mvús,
ané bé ngá bɔ fe ñí ná a daŋ.
Bé ngá ke bá teñ bítóp byeba á nzenn áyóp amvála ané Yesus ñí a ngá ke aa tsíni ósú.
Niané a ngá kwíñ bebeñ ásigi nkoó Álíba,
éde nkuna beyága óse ó ngá tára ná wá lugu Nzamá ya mesán,
ya kíŋŋ oyaáp ó yóp,
amú é bora bé mam bé ngá yén,
béé dzó ná:
“Abwará ya é Kéza aa nzu ya éyola Ntí!
Mvwaá eé bɔɔ́ge á dzóp été,
dúmá dá oyaáp ó yóp!”
Éde befariseo benziŋ béye bé mbé á nkuna bot été,
bé ngá dzó ñí ná:
“Á Nyágale,
bámaŋé béyága bwe.”
Ané ñí a ngá yalan ya bɔ́,
a dzóo ná:
“Ma dzó mína ná,
ngé ébá bé sis bivóó,
mekwá má ye yónán.”
Niané a ngá kwíñ bebeñ,
a yén kísoan,
éde a ngá yi dɔ,
eé dzó ná:
“Ngé á bɔ ná é mos wí,
o yem é mam mé ne wa vé mvwaá!
Ve,
áwola dí,
mam méte mé ntɔɔ́ yaá nswalann é mís mwe.
Amú ná melú má nzu ébe wa,
mélú mínzínzíŋŋ mwe myá ye wa téle mfim ya áboman wa méféŋŋ,
bá ye fe wa fít mifá míse.
Bá ye wa mana tsam,
bé mana fe ywíñ é bwán bwe,
băá ye ki lík akwá é bóo édí avɔ́ɔ́ áyóp,
amú ná weé ndzí yem é mos Nzamá a mvá nzu wa koro.”